REGLAMENT DE PRÀCTIQUES EXTERNES DE LA FACULTAT DE CIÈNCIES - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/3354)
  + [Valencià](/va/acuerdo/3354)






Selector de idioma

Leer

* [Español](/es/acuerdo/3354)
* [Valencià](/va/acuerdo/3354)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE PRÀCTIQUES EXTERNES DE LA FACULTAT DE CIÈNCIES[Butlletí Oficial Universitat d'Alacant](/ca/Publicacion)
====================================================================================================================

Secretaria General

Butlletí Oficial Universitat d'Alacant





REGLAMENT DE PRÀCTIQUES EXTERNES DE LA FACULTAT DE CIÈNCIES

Data d'aprovació
:   30/07/2015

Data de publicació
:   16/09/2015

Òrgan competent
:   Facultat de Ciències

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/pdf.asp?pdf=3354.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/3354)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/3354)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE PRÀCTIQUES EXTERNES DE LA FACULTAT DE CIÈNCIES&url=https://www.boua.ua.es/va/acuerdo/3354)

**Títol:** REGLAMENT DE PRÀCTIQUES EXTERNES DE LA FACULTAT DE CIÈNCIES

**Secció:** DISPOSICIONS GENERALS

**Òrgan:** Facultat de Ciències

**Data d'aprovació:** dijous, 30 de juliol de 2015

REGLAMENT DE PRÀCTIQUES EXTERNES DE LA FACULTAT DE CIÈNCIES.

Aprovat per Junta de Facultat de 30 de juliol de 2015

Antecedents

El Reial decret 592/2014, d'11 de juliol, pel qual es regulen les pràctiques acadèmiques externes de l’alumnat universitari, desenvolupa, precisa i aclareix alguns dels aspectes previstos en aquestes, tals com els objectius de les pràctiques, les entitats col·laboradores i els destinataris, requisits, tutories i continguts dels convenis de cooperació educativa.

En Consell de Govern de 26 de març de 2013 es va aprovar la Normativa de Pràctiques Acadèmiques Externes de la Universitat d'Alacant, (d'ara endavant NPAE-UA). Aquesta normativa suposa un marc general per a totes les pràctiques acadèmiques externes de les titulacions de la Universitat d'Alacant, que garanteix la qualitat de les pràctiques acadèmiques externes que realitze l’alumnat, de manera que es complisca així el principal objectiu en aquesta matèria, que no és un altre que aconseguir la formació integral, transversal i d'excel·lència, en un entorn que els ha de proporcionar un coneixement més profund sobre les competències que necessitaran en el futur.

En l’article 3, la referida Normativa NPAE-UA indica que “els reglaments dels centres de la Universitat d'Alacant hauran d'arreplegar els criteris d'acceptació de les propostes de pràctiques de les entitats col·laboradores, els criteris de sol·licitud de les propostes per part de l'alumnat i de l'adjudicació de les pràctiques, així com qualsevol altra consideració que hagen de conèixer les entitats col·laboradores i l'alumnat relativa a la gestió de les pràctiques i a la seua realització.” En aquest sentit, el present document desenvolupa aquells aspectes no concretats en aquesta normativa marc i els adapta a les pràctiques externes en els diferents títols que imparteix la Facultat de Ciències.

Article 1. Objecte.

L'objecte de les Pràctiques Externes (d'ara endavant PE) és permetre a l'alumnat aplicar i complementar els coneixements adquirits en la seua formació acadèmica amb la realització d'activitats preprofessionals en entitats col·laboradores, afavorint l'adquisició de competències que el preparen per a l'exercici d'activitats professionals, faciliten la seua ocupació i fomenten la seua capacitat d’emprenedoria.

Article 2. Modalitats, requisits i característiques.

Modalitats de pràctiques externes: les PE podran ser curriculars i extracurriculars.

2.1 Curriculars. Els plans d'estudis dels diferents graus i de determinats màsters de la Facultat de Ciències estableixen que les PE constitueixen una assignatura que s’ha de dur a terme en entitats col·laboradores.

a) L'assignatura PE s'ha dissenyat en els diferents graus i màsters de la Facultat de Ciències amb un nombre de crèdits variable; pot tenir caràcter obligatori o optatiu, i la càrrega de treball associada, relativa a l'alumnat, es correspondrà amb els crèdits ECTS que atorgue el pla d'estudis en cada cas. En els graus de Ciències, l'assignatura es cursa en la fase final del pla d'estudis tant en el primer com en el segon semestre (incloent-hi els mesos d'estiu).

b) L'alumnat de l'assignatura PE que a més curse l'assignatura TFG o TFM, que incloga activitats en empreses o institucions externes, podrà realitzar les activitats de les assignatures en les mateixes empreses o institucions, però en tot cas els crèdits corresponents es cursaran de forma independent.

2.2 Extracurriculars. Les pràctiques extracurriculars seran aquelles que l'alumnat realitze amb caràcter voluntari durant el període de formació, i que no formen part del pla d'estudis corresponent. El període de durada d'aquestes pràctiques no podrà superar el 50% del curs acadèmic de què es tracte, tenint en compte que 25 hores de pràctiques equivalen a un crèdit ECTS. La realització de les pràctiques extracurriculars es podrà dur a terme únicament quan l'alumne haja superat el 50% dels crèdits mínims per a titular-se (120 crèdits ECTS en els graus). Tal com arreplega la normativa de Pràctiques Externes de la UA, amb caràcter excepcional es podran autoritzar unes pràctiques extracurriculars amb una durada superior, prèvia sol·licitud motivada per part de l'entitat col·laboradora i amb el vistiplau del Centre corresponent o unitat gestora de les pràctiques, si escau. En cap cas la durada total de les pràctiques haurà de superar les 900 hores. L’alumnat podrà realitzar diverses pràctiques de caràcter extracurricular, sempre que es duguen a terme en entitats col·laboradores diferents i estiguen vinculades a programes de pràctiques distints, dins dels que es preveuen en la present normativa . El període de durada podrà estendre's al següent curs acadèmic, sempre que l'alumnat estiga matriculat en assignatures del mateix pla d'estudis en tots dos cursos, el període de durada de les pràctiques siga ininterromput i no excedisca de la durada màxima que preveu aquesta normativa .

Article 3. Entitats col·laboradores.

3.1 L'alumnat podrà desenvolupar les PE supervisades en entitats col·laboradores, i aquestes seran empreses o institucions públiques o privades, encara que per a assegurar una oferta suficient, les “unitats organitzatives” de la Universitat (departaments, instituts universitaris i serveis) també podran exercir aquesta funció tal com arreplega la normativa marc general que regula les pràctiques externes en els estudis superiors.

3.2 En el cas d'entitats col·laboradores externes serà requisit indispensable la signatura prèvia d'un “Conveni de Cooperació Educativa” (annex 1, BOUA 27 de març de 2013) d'acord amb el que hi ha previst en el RD 592/2014, d'11 de juliol.

3.3 En el cas d’“unitats organitzatives” de la Universitat d'Alacant, aquestes hauran de formular prèviament l'oferta de pràctiques, comunicant-ho dins del termini i en la forma escaient segons el procediment habilitat per a dur-ho a terme en la Facultat de Ciències.

3.4 En totes les entitats col·laboradores les activitats a desenvolupar aniran encaminades a complir un “projecte formatiu” per a l'alumnat, que tinga en compte aquelles competències transversals, genèriques i específiques dels estudis cursats, i que el prepare per a l'acompliment de la professió, fomentant la capacitat d'emprendre, la creativitat i la innovació.

3.5 Seran funcions de l'entitat col·laboradora:

a) Nomenar un cotutor o cotutora, encarregat de garantir el contingut formatiu de les pràctiques, així com de certificar i avaluar el rendiment de l'alumnat.

b) Establir els continguts formatius relacionats amb les pràctiques, que han d'estar perfectament identificats en l'annex de les pràctiques.

c) Facilitar als estudiants seleccionats la realització de PE curriculars i/o extracurriculars en les seues instal·lacions.

d) Facilitar l'accés a les seues instal·lacions al tutor/a acadèmic/a, sempre que la visita tinga relació directa amb les PE.

3.6 L'entitat col·laboradora no adquireix cap obligació de caràcter laboral, ja que la relació que s'estableix no té aquesta condició; ni de Seguretat Social, per quedar cobertes les contingències d'aquesta índole per l’assegurança escolar. En el cas de pràctiques remunerades, l'entitat col·laboradora adquireix tant l'obligació de donar d'alta l'estudiant com de cotitzar segons el que es disposa en el Reial decret RD 1493/2011, pel qual s'estableix que per a les pràctiques amb contraprestació econòmica, l'entitat col·laboradora adquireix l'obligació de donar d'alta l'estudiant i cotitzar.

Article 4. Gestió acadèmica i coordinació.

4.1 La gestió acadèmica de les PE de la Facultat de Ciències serà realitzada a través de l'Oficina de Pràctiques en Empresa, Mobilitat i Inserció Laboral (d'ara endavant OPEMIL).

4.2 El Programa de PE de la Facultat de Ciències serà coordinat pel vicedegà/-ana, o per la persona encarregada de la coordinació acadèmica amb competències en programes de pràctiques externes i mobilitat que podran delegar en el PDI responsable del programa de pràctiques externes de l'OPEMIL.

4.3 Seran tasques de l'OPEMIL, entre d’altres:

a) Arreplegar l'oferta de places disponibles per a les diferents titulacions, en cada curs acadèmic.

b) Verificar l'adequació de les propostes de pràctiques de les entitats col·laboradores.

c) Acceptar o rebutjar les pràctiques proposades per les entitats col·laboradores.

d) Adjudicar les pràctiques a l'alumnat sol·licitant.

e) Designar les persones que faran les tutories acadèmiques a l'alumnat, entre el professorat que forma part de la borsa de tutors per a PE. En funció dels professorat disponible i del nombre de pràctiques externes que s’han de realitzar per títol i curs acadèmic, s'establiran torns rotatius de tutors per curs acadèmic.

f) Assegurar la qualitat de les pràctiques.

g) Custodiar els expedients acadèmics.

h) Resoldre qualsevol dubte que es plantege abans, durant i després del desenvolupament de les pràctiques. L'OPEMIL estarà a disposició tant dels estudiants com de les entitats col·laboradores i tutors.

i) Gestionar la signatura de nous convenis en coordinació amb el secretariat de pràctiques externes.

j) Revisar les enquestes de satisfacció de tots els elements implicats en el procés (alumnat, entitats col·laboradores i tutors o tutores) que gestiona la UTC.

k) Qualsevol altra activitat necessària per al bon funcionament de les pràctiques.

4.4 Les entitats col·laboradores hauran de presentar les seues ofertes en cada curs acadèmic, malgrat que no hi haja canvis pel que fa al curs anterior, i amb la suficient antelació perquè el Centre, a través de l'OPEMIL puga preparar l'oferta i publicar-la.

4.5 L'oferta de places de cada curs acadèmic per a la realització de les PE per part de les entitats col·laboradores, constituirà el nombre màxim de llocs a assignar a l'alumnat. En el període d'ampliació de matrícula podrà incrementar-se l'oferta de places depenent que hi haja noves ofertes per part de les entitats col·laboradores (ampliació de l'oferta, tramitació de nous convenis, etc.). Per al cas de les pràctiques en entitats col·laboradores de la mateixa universitat, serà l'OPEMIL qui arreplegue i gestione les propostes emeses per les “unitats organitzatives”.

4.6 L'OPEMIL s’encarregarà de les tasques de publicitat i difusió del programa de PE curriculars i extracurriculars de la Facultat amb la finalitat d'ampliar al màxim el nombre d'entitats col·laboradores i l’alumnat participant, així com les possibilitats de realitzar pràctiques externes sota l'empara dels programes reglats de mobilitat nacional o internacional.

Article 5. Estudiants.

5.1 L'alumnat de la Facultat de Ciències que desitge realitzar PE haurà de presentar la seua sol·licitud de preinscripció a l'OPEMIL abans del període de matrícula, durant el termini habilitat en els mesos de juny i juliol previs a l'inici del curs acadèmic, o durant el període habilitat abans de la fase d'ampliació de matrícula (novembre-gener), i emplenar la documentació corresponent. Els terminis exactes per a cada curs acadèmic es publicaran en la web de l'OPEMIL, així com en campus virtual.

5.2 L'alumnat serà assignat, mitjançant procés de selecció en cas de ser necessari, a l'entitat col·laboradora on realitzarà les PE, i s'acordarà amb ell les dates i horari per a la seua realització. La baremació per a l'assignació de les PE, si escau, quan les sol·licituds per a una plaça de PE superen l'oferta, s'efectuarà sobre 5 punts, dels quals 2 estaran relacionats amb les qualificacions que l'alumne haja obtingut en les assignatures relacionades amb l'àrea de coneixement en la qual les pràctiques quedarien emmarcades; els 2 punts restants estarien relacionats amb la mitjana de l'expedient de l'alumne o alumna obtinguda fins al curs previ a la realització de les pràctiques; el punt restant reflectiria la motivació de l'alumne o alumna abans de la realització de les PE, inclosa en el formulari de preinscripció.

5.3 L'alumnat podrà proposar una entitat col·laboradora per a realitzar les PE que no es trobe inclosa en el llistat d'entitats col·laboradores amb convenis vigents amb la Universitat d'Alacant; per a fer-ho hauran d'indicar les dades d'aquesta entitat en l'apartat d'Observacions del formulari de sol·licitud. L'OPEMIL proposarà la signatura d'un “Conveni de Cooperació Educativa” a aquesta entitat col·laboradora i, en el cas que s'aconseguisca un acord, l'alumnat proponent tindrà preferència a l'hora de sol·licitar aquesta entitat col·laboradora.

5.4 Una vegada formalitzat el “Conveni de Cooperació Educativa”, tramitat per l'OPEMIL, i l'annex en el qual es defineixen les característiques de les pràctiques (annex 2, BOUA 27 de març de 2013), l'alumnat haurà de matricular-se de l'assignatura PE (en el cas de PE curriculars), o de PE extracurriculars com a pas previ necessari per a realitzar-les.

5.5 Durant el període de realització de pràctiques l'estudiant haurà d'estar emparat per la seua assegurança escolar obligatòria. L’alumnat major de 28 anys haurà de contractar alguna de les assegurances voluntàries oferides per la Universitat. En tots dos casos, la Universitat ofereix una cobertura addicional de responsabilitat civil. Quan el risc de les activitats a realitzar comporte la necessitat d'una assegurança especial, la gestió d’aquesta correrà a càrrec de l'OPEMIL o del Secretariat de Pràctiques.

5.6 Durant el període de realització de PE, l'alumnat portarà sempre la documentació acreditativa adient (carnet d'estudiant, DNI o qualsevol altre document oficial que n’acredite la identitat).

5.7 L'alumnat estarà subjecte al règim i dedicació que s'establisca en el programa detallat en l'annex; haurà d'aplicar-se amb tota diligència a les tasques que se li encomanen i haurà de guardar confidencialitat, en cas de ser necessari, sobre les tasques dutes a terme durant la seua estada i una vegada finalitzada aquesta. En tot cas l'alumnat haurà de mantenir-se en contacte amb els tutors o tutores acadèmiques durant la realització de les PE.

Article 6. Tutories acadèmiques i cotutories de l'entitat col·laboradora.

6.1 L’alumnat disposarà de una tutora o tutor acadèmic per part de la Facultat de Ciències, i un cotutor o cotutora per part de l'entitat col·laboradora, que seran designats per cadascuna d’aquestes, segons el cas.

6.2 El cotutor o cotutora que establisca l'entitat col·laboradora haurà de ser una persona que hi estiga vinculada, amb experiència professional i amb els coneixements necessaris per a dur a terme una tutela efectiva i idònia. Si les pràctiques es realitzen en la mateixa Universitat, el cotutor o cotutora de la “unitat organitzativa” que actua com a entitat col·laboradora haurà de formar part de la plantilla d'aquesta unitat. En aquests casos, el tutor o tutora acadèmica serà PDI doctor extern a la “unitat organitzativa” on l'alumne faça les pràctiques, però afí als seus continguts. En cap cas, el tutor o tutora acadèmica i el cotutor o cotutora de l'entitat col·laboradora assignats a un estudiant podran pertànyer a la mateixa “unitat organitzativa” (mateix Departament o Institut). Quan la unitat organitzativa “departament” coincidisca amb la unitat organitzativa “institut de recerca”, la figura de tutor/a acadèmic/a haurà de recaure sobre professorat extern a aquesta unitat, d'acord amb el que hem indicat anteriorment.

6.3 La tutoria acadèmica recaurà sobre el professorat de la Facultat de Ciències afí a l'ensenyament al qual es vincula la pràctica. Els departaments podran proposar a la Facultat cada curs acadèmic una llista de possibles tutors o tutores acadèmiques entre els quals seran assignats a l'alumnat per l'OPEMIL aquells que presenten un perfil més adequat, constituint-se així el “claustre o borsa de tutors acadèmics” que supervisen les pràctiques durant el curs acadèmic següent. La tutora o tutor acadèmic podrà així mateix ser proposat per l'alumnat, encara que l'assignació final correspondrà a la Facultat de Ciències, a través de l'OPEMIL.

6.4 Seran funcions de tutors o tutores acadèmiques, cotutors o cotutores:

a) Establir el pla de treball i objectius inicials en consens amb el/la cotutor/a.

b) Orientar l'alumnat en la realització d'aquestes pràctiques.

c) Resoldre els dubtes metodològics que pogueren sorgir en relació amb l'activitat que s’ha de desenvolupar.

d) Garantir el contingut formatiu de les pràctiques i fer l'avaluació final de l'activitat.

e) Mantenir el contacte amb l'alumnat tutelat de forma contínua amb l'objectiu de desenvolupar les pràctiques de la manera més eficaç possible i supervisar-ne les actuacions.

f) Emetre els informes de valoració i avaluació de l'alumnat.

6.5 Les persones encarregades de les tutories acadèmiques queden facultades per a supervisar i valorar el contingut del treball i els resultats aconseguits per l'alumnat en el marc del programa, com una part dels ensenyaments de la titulació.

6.6 Així mateix, podran proposar la signatura de “Convenis de Cooperació Educativa” amb entitats col·laboradores prèvia acceptació d’aquestes. Per a fer-ho comunicaran a l'OPEMIL les dades de l'entitat col·laboradora.

6.7 Seran funcions dels tutors i tutores de l'entitat col·laboradora:

a) Establir el pla de treball i objectius inicials en consens amb les persones designades per a exercir les tutories acadèmiques.

b) Orientar l'alumnat en la realització d'aquestes pràctiques.

c) Resoldre els dubtes metodològics que pogueren sorgir en relació amb l'activitat que s’ha de desenvolupar.

d) Garantir el contingut formatiu de les pràctiques i realitzar l'avaluació final de l'activitat.

e) Mantenir el contacte amb l'alumnat tutelat de forma contínua amb l'objectiu de desenvolupar les pràctiques de la manera més eficaç possible i supervisar-ne les actuacions.

f) Emetre l'informe de valoració de l'alumnat. Aquest informe haurà de ser remès al tutor o tutora acadèmica una vegada finalitzades les pràctiques per correu ordinari o electrònic.

Article 7. Conveni de Cooperació Educativa.

7.1 A través d'OPEMIL, i a sol·licitud del professorat, de l'alumnat o de les entitats, la Facultat gestionarà els “Convenis de Cooperació Educativa” amb les diferents entitats col·laboradores amb la finalitat de garantir l'adequació de les pràctiques a les necessitats formatives dels estudiants.

7.2 Els originals del “Conveni de Cooperació Educativa” es tramitaran seguint el procediment habilitat per a fer-ho, a saber: l'empresa proporciona les dades a l'OPEMIL, que dóna d'alta l'empresa en el programa acadèmic. La unitat de pràctiques del Vicerectorat emplena el conveni i l’envia a l'empresa per correu electrònic. L'entitat col·laboradora n’imprimeix dos exemplars, els signa i els retorna a la UA per a la signatura de la vicerectora. Aquest conveni ha d'estar signat per ambdues parts abans del començament de les pràctiques.

7.3 Les PE podran interrompre's per motiu justificat per part de l'entitat col·laboradora, circumstància que es comunicarà per escrit al coordinador o coordinadora del programa del centre en el termini màxim de cinc dies des de la seua interrupció. Així mateix, l'estudiant podrà proposar la interrupció de les pràctiques per motiu justificat, circumstància que es comunicarà per escrit a la persona responsable de PE en el termini de cinc dies previs a la interrupció. El coordinador o coordinadora del centre comunicarà per escrit en el termini màxim de tres dies el seu vistiplau, si escau, tant a l'alumne com als cotutors o cotutores de l'entitat col·laboradora i tutors o tutores acadèmics implicats. La interrupció no justificada de l'activitat suposarà la no participació de l'alumnat en el programa de pràctiques en futurs cursos acadèmics.

7.4 El “Conveni de Cooperació Educativa” és únic per a cada entitat col·laboradora i s'estendrà a cada estudiant en pràctiques per l'addició de l'annex corresponent.

Article 8. Matrícula.

8.1 Tot l’alumnat que realitze PE ha de formalitzar la matrícula d'aquesta assignatura una vegada assignada la pràctica, excepte en el cas d'aquells estudiants que necessiten la matrícula per a completar el nombre de crèdits exigits per a la concessió de la beca o altres supòsits. En aquests casos, els estudiants han de matricular-se en el període ordinari de matrícula.

8.2 Com a requisits per a la matriculació en l'assignatura de PE, l'alumnat ha de tenir el 50% dels crèdits del pla d'estudis superats, complir la normativa de permanència i haver tramitat la corresponent preinscripció durant el termini habilitat en els mesos de juny i juliol previs a l'inici del curs acadèmic, o al setembre, abans del període d'ampliació de matrícula, i haver emplenant la documentació corresponent. L'alumnat de la titulació d'Òptica i Optometria, a més, haurà de complir els requisits específics del seu pla d'estudis per a accedir a aquesta assignatura.

8.3 Després de l'assignació de places, l'alumnat haurà de lliurar l'imprès de matrícula en l'OPEMIL, en els terminis establits per a fer-ho.

8.4 En aquells casos en els que un estudiant opte per matricular-se de PE curriculars i extracurriculars vinculades a una mateixa entitat col·laboradora, haurà de cursar els crèdits o períodes corresponents de forma independent.

8.5 La falta d'interacció entre l'alumnat i les gestores del programa de PE durant el període de temps que transcorre des de la sol·licitud de les pràctiques per part de l'alumnat fins a la possible assignació de la pràctica, podrà donar lloc a la pèrdua de prioritat en l'assignació de la pràctica sol·licitada.

Article 9. Avaluació.

9.1 En el cas de PE curriculars, els criteris d'avaluació seran els especificats en la guia docent de l'assignatura. En el cas de les PE extracurriculars, l'avaluació seguirà els mateixos criteris que les PE curriculars. La qualificació final per part del tutor o tutora acadèmica serà d'apte o no apte.

9.2 L'alumnat serà valorat en primer lloc per la persona que exercisca la cotutoria per part de l'entitat col·laboradora, que emetrà un informe a la tutora o tutor acadèmic en què arreplegarà la consecució dels objectius previstos en el “projecte formatiu”, indicarà la durada total de les pràctiques i especificarà el nombre d'hores realitzades. La qualificació serà d'apte o no apte, i haurà d'anar acompanyada d'un breu informe seguint les pautes que marca l'imprès d'avaluació corresponent. La qualificació de no apte suposa el suspens en la nota final de PE.

9.3 Una vegada obtinguda la qualificació d'apte en l'apartat anterior, i en el termini màxim de 15 dies previs a la data de tancament d'actes corresponent, l'alumnat haurà de lliurar al tutor o tutora acadèmica una memòria de pràctiques. La memòria inclourà, com a mínim: les dades de l'estudiant, l'entitat col·laboradora, tutora o tutor acadèmic i departament assignat, cotutor o cotutora; la descripció de les tasques desenvolupades; la valoració de les tasques desenvolupades i de les competències i coneixements adquirits; la relació de problemes plantejats i el procediment seguit per a la resolució i la identificació de les aportacions de les pràctiques quant al procés d'aprenentatge.

9.4 La memòria de pràctiques estarà supervisada per tots dos, tutor o tutora acadèmica i cotutor o cotutora, i avaluada pel primer, el qual, al seu torn, pot afegir a la qualificació final, en cas de ser necessari, qualsevol altre criteri d'avaluació que estime oportú, sempre que estiga prèviament establit al començament de les pràctiques, i siga arreplegat en la guia docent, incloent-hi aspectes de l'avaluació contínua o l'exposició oral del treball.

9.5 La qualificació final haurà de constar en l'imprès d'avaluació, que serà emplenat i remès pel tutor acadèmic a l'OPEMIL una vegada finalitzades les pràctiques en empresa.

9.6 La qualificació final de PE serà expressada amb un decimal, en l'escala de 0 a 10, a la qual haurà d'afegir-se la qualificació qualitativa corresponent segons el RD 1125/2003 de 5 de setembre: Suspens (0-4,9), Aprovat (5,0- 6,9), Notable (7,0-8,9) o Excel·lent (9,0-10).

9.7 Si el resultat de la qualificació fóra “Suspés”, el tutor o la tutora acadèmica podrà fer arribar a l'estudiant un breu informe amb les recomanacions que considere oportunes.

9.8 Una còpia de la memòria de pràctiques (impresa o en format digital) haurà de ser lliurada a l’OPEMIL, amb la signatura de tots dos, tutor/a acadèmic/a i cotutor o cotutora, i la qualificació final emesa pel primer. En aquells casos en els quals la signatura de tots dos no siga possible, s'haurà de confirmar documentalment el vistiplau mitjançant correu ordinari o electrònic.

9.9 Així mateix, l’alumnat lliurarà una valoració personal sobre el treball realitzat i hi proposarà les millores que estime convenients. Aquesta part de l'informe serà confidencial.

9.10 L’alumnat que faça les pràctiques però que no obtinga l'informe d'avaluació positiu per part del tutor o tutora acadèmica i del cotutor o cotutora, podrà ser qualificat com a “Suspès” igual que aquells estudiants que, havent obtingut l'informe de qualificació del cotutor o cotutora d'entitat col·laboradora, no presenten la memòria final a la tutora o tutor acadèmic.

9.11 En les PE curriculars dels estudis de grau, el professorat responsable de la signatura de les actes de l'assignatura serà, per defecte, el/la coordinador/a del títol. En la resta dels casos la direcció de la Secretaria del Centre serà responsable de la signatura d'aquestes actes.

9.12 L'OPEMIL serà la dipositària, per a custodiar-la, d'una còpia de les memòries i informes realitzats per l'alumnat. Aquestes còpies seran destruïdes transcorreguts dos anys naturals.

9.13 La revisió de les qualificacions finals de PE es farà prèvia presentació d'una reclamació raonada a la “Comissió d'avaluació de PE ” de la titulació. En aquest àmbit serà aplicable la normativa vigent en matèria de reclamació d'exàmens o avaluacions de la Universitat d'Alacant.

9.14 Una vegada finalitzades i avaluades les PE, prèvia sol·licitud de l'estudiant interessat, el Centre podrà expedir un certificat amb esment exprés de l'especialitat a la qual ha estat orientada la seua formació, la seua durada i el seu rendiment.

Alacant, 30 de juliol de 2015.

Degá de la Facultat de Ciéncies

Luis Gras García

Anàlisi
-------

:   **Modificat per:**

    * [Detalle
       MODIFICACIÓ DEL REGLAMENT DE PRÀCTIQUES EXTERNES DE LA FACULTAT DE CIÈNCIES](/va/acuerdo/51077)
      20/06/2024
    * [Detalle
       CORRECCIÓ D'ERRORS DE LA MODIFICACIÓ DEL REGLAMENT DE PRÀCTIQUES EXTERNES DE LA FACULTAT DE CIÈNCIES](/va/acuerdo/51359)
      03/07/2024





[Carretera Sant Vicent del Raspeig s/n  
03119 Sant Vicent del Raspeig - Alacant  
 Tel. 90 936 3532 - Fax 32 807 6714](https://www.google.es/maps/@71.161145,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12881&trk=tyah&trkInfo=tarId%1A3525514294167%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)